***** ΚΑΝΟΝΙΣΜΟΣ (ΕΟΚ) αριθ. 209/87 ΤΗΣ ΕΠΙΤΡΟΠΗΣ της 23ης Ιανουαρίου 1987 για τη χρηματοδότηση των εξόδων μεταφοράς που συνδέονται με τη δωρεάν διάθεση προϊόντων αλιείας που έχουν αποσυρθεί από την αγορά Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 3796/81 του Συμβουλίου της 29ης Δεκεμβρίου 1981 για την κοινή οργάνωση των αγορών στον τομέα των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 3879/86 (2), και ιδίως το άρθρο 13, τον κανονισμό (ΕΟΚ) αριθ. 3247/81 του Συμβουλίου της 9ης Νοεμβρίου 1981 σχετικά με τη χρηματοδότηση, από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων, ορισμένων μέτρων παρέμβασης, και ιδίως εκείνων τα οποία συνίστανται στην αγορά, την αποθήκευση και την πώληση γεωργικών προϊόντων από τους οργανισμούς παρέμβασης (3), όπως τροποποιήθηκε τελευταία από τον κανονισμό (ΕΟΚ) αριθ. 2632/85 (4), και ιδίως το άρθρο 7, Εκτιμώντας: ότι ο κανονισμός (ΕΟΚ) αριθ. 1501/83 της Επιτροπής της 9ης Ιουνίου 1983 για τη διάθεση ορισμένων προϊόντων της αλιείας για τα οποία έχουν ληφθεί μέτρα ρυθμίσεως της αγοράς (5) προβλέπει στο άρθρο 1 τη δωρεάν διάθεση των προϊόντων τα οποία απέσυραν από την αγορά οι οργανώσεις παραγωγών στον τομέα της αλιείας, στην κατάσταση στην οποία βρίσκονται και για κατανάλωση δωρεάν σε αγαθοεργίες ή φιλανθρωπικά ιδρύματα, στο εσωτερικό της Κοινότητας, καθώς και σε άτομα τα οποία έχουν αναγνωριστεί από την εθνική νομοθεσία ως έχοντα δικαίωμα δημοσίας ενισχύσεως, λόγω, κυρίως, ελλείψεως των αναγκαίων πόρων προς το ζειν· ότι η Επιτροπή αποφάσισε στις 14 Ιανουαρίου 1987, λόγω της έκτακτης κλιματολογικής κατάστασης, τη δωρεάν διάθεση στα φιλανθρωπικά ιδρύματα, στο εσωτερικό της Κοινότητας, γεωργικών προϊόντων καθώς και προϊόντων αλιείας για τα οποία έχουν ληφθεί μέτρα παρέμβασης· ότι, για να είναι η δωρεάν αυτή διάθεση πιο αποτελεσματική, θα πρέπει να αναληφθούν από την Κοινότητα και τα έξοδα μεταφοράς, συμπεριλαμβανομένων των εξόδων συσκευασίας που προκύπτουν από τη διάθεση αυτή· ότι τα μέτρα που προβλέπονται στον παρόντα κανονισμό έχουν εξεταστεί από την Επιτροπή διαχείρισης των Προϊόντων Αλιείας και ότι είναι σύμφωνα με τη γνώμη της Επιτροπής του ΕΓΤΠΕ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το συνολικό ποσό των δαπανών που αφορούν τη μεταφορά, οι οποίες προκύπτουν από τη δωρεάν διάθεση που αναφέρεται στο άρθρο 1 στοιχείο α) του κανονισμού (ΕΟΚ) αριθ. 1501/83, καθορίζεται ως εξής, σε συνάρτηση με την απόσταση μεταξύ του κέντρου αποθήκευσης των προϊόντων αυτών και του τόπου διάθεσής τους, και χρηματοδοτείται σύμφωνα με το άρθρο 7 του κανονισμού (ΕΟΚ) αριθ. 3247/81 με βάση τα ακόλουθα κατ' αποκοπή ποσά: - απόσταση μικρότερη των 25 χιλιομέτρων: 55 ECU/τόνο ψαριών, - απόσταση από 25 χιλιόμετρα και άνω και μικρότερη των 200 χιλιομέτρων: 90 ECU/τόνο ψαριών, - απόσταση ίση ή μεγαλύτερη από 200 χιλιόμετρα: 124 ECU/τόνο ψαριών. Άρθρο 2 Ο παρών κανονισμός αρχίζει να ισχύει την τρίτη ημέρα μετά την ημερομηνία δημοσίευσής του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από τις 15 Ιανουαρίου έως τις 31 Μαρτίου 1987. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Ιανουαρίου 1987.

[Source: multi_eurlex | Tokens: 2973]